Design+-+Grete+Prytz+Kittelsen

=Grete Prytz Kittelsen (f. 1917 - d. 2010)= - av Anna Guttormsgaard Engh

Grete Prytz Kittelsen er blitt kalt for Scandinavian Design-dronningen. Hun regnes for å være blant Nordens viktigste formgivere og har vært med på å sette norsk design på verdenskartet. Hennes korpusarbeider (boller, skåler, tallerkner m.m) er mer omfattende enn noen annen designers i Norge i etterkrigstiden. Det dreier seg om over to hundre forskjellige former, og tilsvarende farger og dekorer.

Hun er en kunstner med et bredt mangfold og har designet smykker og en rekke sølvgjenstander for familiefirmaet J. Tostrup og vakre hverdagsvarer i emaljert stål og jern for emaljeverket Cathrineholm ved Halden. Fat, boller og kasseroller fant veien til tusenvis av hjem og er idag designikoner og ettertraktede samleobjekter.

Kittelsen er spesielt kjent for eksperimentering med og oppfinnelsen av nye teknikker for bunnbehandling av metall under emalje. Med forskjellige bor, smergelbånd og andre redskaper bearbeidet hun metallflaten på en måte som ingen hadde gjort før henne. Anmeldere av kunst plasserer verkene hennes i et skjæringspunkt mellom kunst og design.

Kittelsen var alltid sterkt engasjert i produksjonsprosessene. Hun veiledet selv arbeiderne på Cathrineholm som utførte mange av de større dekorene for hånd. På denne måten var ikke seriene kun et produkt av tegnebordprosessen, men den fikk preg av kunsthåndverket. Catrineserien sammen med Cathedralseriene ble formidable suksesser. For Kittelsen var det viktig å lage gode bruksting som både skulle være vakre og nyttige og serieproduserers slik at de ble brukbare for folk flest. Hun ville sette farge på hverdagslivet, og med sine rimelige og bruksvennlige gjenstander nådde hun også et bredt publikum.

Korpusarbeidene ble oftest først presentert på utallige utstillinger i Norge og internasjonalt. Med Grand Prix på Triennalen i Milano i 1954, og mange øvrige utmerkelser, bidro hun mer enn noen annen til å sette norsk design og Scandinavian Design på verdenskartet.

På kunstindustrimuseet i Oslo er det flere utstilte verk av Grete Prytz Kittelsen i samlingen, "Design og kunsthåndverk 1905 - 2005". Det er blant annet viet et eget rom der Arne Korsmo og Kittelsen blir presentert sammen med bestikk de lagde sammen til Triennalen i Milano 1952. I et glassmonter i et av rommene er det også en hylle med fat fra serien "Cathrine" produsert på Cathrineholm i Halden i 1958. Jeg har lyst til å se litt nærmere på ett av fatene i dette monteret.

Fatet er sirkulært og har svart har kvadratdekor over hvit bunn. Det ble produsert i diameter 19, 26 og 31 (samme modell som de senere "Kinafatene" fra 2004, men da var kvadratet hvit og bunnen i farger). Det er spennende med kontrasten i både farger og form. Et sirkulært fat med et kvadrat som dekor i flaten og en hvit bakgrunn med sort mønster inni. For å få til kvadratdekoren ble en kvadratisk trekasse med rette kanter lagt over fatet og emaljen sprayet på. Grunnet fatets buede form ble dekoren buet også. Fatet fra 1958 ble også produsert i fargene: Hvit bunn m/ lys blå kvadrat inni, hvit bunn m/lys grønn kvedrat inni, hvit bunn m/oransje kvadrat inni, hvit bunn med sort kvadrat inni og sort bunn m/hvit kvadrat inni. Kittelsen lagde også boller i ulike størrelser på samme måte.

Kilder: "Grete Prytz Kittelsen. Emalje Design", Gyldendal Norsk Forlag 2008 Store Norske leksikon Arkitekturnytt Oslopuls - Aftenposten Wikipedia - Grete Prytz Kittelsen